รัฐบาลไทย-ข่าวทำเนียบรัฐบาล-ก.แรงงาน ระดม จนท. กว่า 4,000 คน บริการรับแจ้งต่างด้าว  ไม่มีเอกสาร ไม่มีใบอนุญาตทำงาน 24 ก.ค.-7 ส.ค.60
วันพุธที่ 26 กรกฎาคม 2560
ก.แรงงาน ระดม จนท. กว่า 4,000 คน บริการรับแจ้งต่างด้าว  ไม่มีเอกสาร ไม่มีใบอนุญาตทํางาน 24 ก.ค.-7 ส.ค.60
นายอนันต์ชัย อุทัยพัฒนาชีพ ผู้ตรวจราชการกระทรวงแรงงานในฐานะโฆษกกระทรวงแรงงาน เปิดเผยว่า จากการที่กระทรวงแรงงานประกาศใช้ พ.ร.ก.การบริหารจัดการการทํางานของคนต่างด้าว พ.ศ.2560 ที่ต้องการให้นายจ้างที่ใช้แรงงานต่างด้าวผิดกฎหมายมาแจ้งกับทางการ
นายอนันต์ชัย อุทัยพัฒนาชีพ ผู้ตรวจราชการกระทรวงแรงงานในฐานะโฆษกกระทรวงแรงงาน เปิดเผยว่า จากการที่กระทรวงแรงงานประกาศใช้ พ.ร.ก.การบริหารจัดการการทํางานของคนต่างด้าว พ.ศ.2560 ที่ต้องการให้นายจ้างที่ใช้แรงงานต่างด้าวผิดกฎหมายมาแจ้งกับทางการ โดยได้จัดตั้งศูนย์รับแจ้งการทํางานของคนต่างด้าวขึ้นทั่วประเทศ 100 ศูนย์ เฉพาะในกรุงเทพมหานครจํานวน 11 ศูนย์ ไว้บริการรับแจ้ง เพื่อให้เพียงพอกับที่นักวิชาการและหลายฝ่ายมองว่ามีแรงงานต่างด้าวผิดกฎหมายในไทยประมาณ 2-3 ล้านคน โดยเริ่มตั้งแต่ 24 กรกฎาคมเป็นต้นมา ซึ่ง 3 วันนี้ (24-26 กรกฎาคม) มีนายจ้างมาใช้บริการที่ศูนย์รับแจ้งการใช้แรงงานต่างด้าวเป็นจํานวนมาก ข้อมูล ณ วันที่ 26 ก.ค. เวลา 16.30 น. มีนายจ้างมายื่นคําขอแจ้งการใช้แรงงานต่างด้าวรวม 34,456 ราย จํานวนคนต่างด้าวที่แจ้งการจ้าง จํานวน 109,298 คน และมีนายจ้างยื่นคําขอทางออนไลน์ จํานวน 4,166 ราย จํานวนแรงงานต่างด้าว 6,884 คน สําหรับ 10 อันดับจังหวัดที่มีการใช้บริการมากที่สุด ได้แก่ กรุงเทพมหานคร สมุทรปราการ ระยอง เชียงใหม่ ปทุมธานี นนทบุรี นครปฐม ชลบุรี สุราษฎร์ธานี และราชบุรี ตามลําดับ ทั้งนี้ พลเอก ศิริชัย ดิษฐกุล รัฐมนตรีว่าการกระทรวงแรงงาน ได้เน้นย้ํานโยบายให้ผู้บริหารและเจ้าหน้าที่กระทรวงแรงงานดําเนินการเรื่องนี้โดยทุกหน่วยงานในสังกัดต้องร่วมมือกันช่วยเหลือ ในการให้บริการแก่นายจ้างที่เดินทางมาใช้บริการที่ศูนย์ฯทั้งนี้ กระทรวงแรงงานได้เตรียมทั้งด้านสถานที่อุปกรณ์ และบุคลากรไว้พร้อมบริการ
นายอนันต์ชัย กล่าวต่อไปว่า กระทรวงแรงงานได้จัดเจ้าหน้าที่ไว้บริการจํานวนกว่า 4,000 คน และอุปกรณ์สิ่งอํานวยความสะดวกในการให้บริการ เช่น คอมพิวเตอร์สํานักงาน เครื่องถ่ายเอกสาร พัดลมไอน้ํา เครื่องขยายเสียง ฯลฯ และยังมีจุดบริการด้านพยาบาลในการปฐมพยาบาลเบื้องต้น หากผู้มาใช้บริการที่ศูนย์มีอาการเจ็บป่วย โดยศูนย์ฯ จะเปิดให้บริการตั้งแต่เวลา 08.30-16.30 น. ทุกวันโดยเริ่มแจกบัตรคิวตั้งแต่เวลา 07.30 น. สําหรับเอกสารที่ใช้ประกอบด้วยใบคําขอจ้างคนต่างด้าว รูปถ่ายลูกจ้างขนาด 2 นิ้ว หน้าตรง ไม่สวมหมวก ไม่สวมแว่น จํานวน 3 พร้อมสําเนาบัตรประชาชนของนายจ้าง หากเป็นนิติบุคคลต้องแนบสําเนาหนังสือจดทะเบียนนิติบุคคล เพื่อให้เจ้าหน้าที่ตรวจสอบเอกสาร หากครบถ้วนถูกต้องจะได้รับใบนัดหมาย ซึ่งจะใช้เวลาเพียง 15 นาที และหากไม่สะดวกในการเดินทางไปที่ศูนย์นายจ้างสามารถแจ้งผ่านระบบออนไลน์ได้ทุกที่ ทุกเวลา ที่ https://wpfast.doe.go.th/fast11/user/ ทั้งนี้ นายจ้างไม่ต้องค่าใช้จ่ายใดๆ ทั้งสิ้น หากเจ้าหน้าที่ของกระทรวงแรงงานเรียกรับผลประโยชน์จากผู้มาติดต่อจะดําเนินการลงโทษทางวินัยสถานหนัก สามารถแจ้งเบาะแสผ่านทาง ศูนย์รับแจ้งการปราบปรามการทุจริตในหน่วยทหาร หรือแจ้งที่ศูนย์รับเรื่องร้องทุกข์กระทรวงแรงงาน หรือสายด่วนกรมจัดหางาน โทร 1694 ขอยืนยันอีกครั้งว่าหลังจากเปิดรับแจ้งการใช้แรงงานต่างด้าวครั้งนี้แล้ว จะไม่มีการเปิดจดทะเบียนแรงงานต่างด้าวอีก จึงขอเชิญชวนนายจ้างให้รีบมาแจ้งที่ศูนย์ในภายในเวลาที่กําหนด คาดว่าเมื่อสิ้นสุดวันที่ 7 สิงหาคม จะมีผู้มายื่นคําขอเกือบ 1 ล้านคน หลังจากนั้น 8 สิงหาคม – 6 กันยายนนี้ (ระยะเวลาดําเนินการ 30 วัน) จะเป็นขั้นตอนตรวจสอบคัดกรองความสัมพันธ์ระหว่างนายจ้างกับลูกจ้างที่มาลงทะเบียนแจ้งไว้
“จากการเปิดศูนย์ฯ พบว่ายังมีนายจ้างบางส่วนเข้าใจคลาดเคลื่อน จึงขอชี้แจงว่าศูนย์ฯ รับแจ้งเฉพาะแรงงานต่างด้าวที่ทํางานกับนายจ้างอยู่แล้วแต่ไม่มีเอกสารแสดงตน หรือไม่มีใบอนุญาตทํางานเท่านั้น ส่วนกรณีแรงงานต่างด้าวที่มีใบอนุญาตทํางานอยู่แล้วและมีความประสงค์จะเปลี่ยนนายจ้างหรือต้องการขอใบอนุญาตทํางาน สามารถติดต่อได้ที่สํานักงานจัดหางานจังหวัด สํานักงานจัดหางานกรุงเทพมหานครพื้นที่เขต 1-10 โดยไม่ต้องเดินทางมาที่ศูนย์แต่อย่างใด” นายอนันต์ชัย กล่าว
---------------------------------
กองเผยแพร่และประชาสัมพันธ์/
26 กรกฎาคม 2560